作者:張輯
標題:賀新郎
內容:綠陰涼尊俎。映雙旌、飛翻新帶，日邊恩露。千里湖山添鮮碧，玉宇光浮眉嫵。料範老、應難獨步。君亦胸中兵十萬，把甘霖、小小春東楚。江上早，一犁雨。赤城霞起連天姥。有丹經、親曾密授，八篇奇語。道骨仙風騎鯨客，合侍紅雲帝所。且畫戟、清香時度。散入邦人簫鼓裡，恰春留、芍藥叢歌舞。還更詠，大鵬賦。